Návrh 

na prijatie a ocenenie hokejistov a realizačného tímu za získanie titulu majstrov sveta na Majstrovstvách sveta v ľadovom hokeji v roku 2002 vo Švédsku

         V dňoch 26. apríla až 11. mája 2002 sa uskutočnili vo švédskom Göteborgu Majstrovstvá sveta v ľadovom hokeji, na ktorom reprezentanti Slovenskej republiky získali titul majstrov sveta.

	Vzhľadom na tento športový úspech mimoriadneho medzinárodného významu, ktorý znamená nielen propagáciu slovenského športu, ale aj propagáciu Slovenskej republiky ako takej sa navrhuje , aby reprezentanti spolu s realizačným tímom boli prijatí predsedom vlády Slovenskej republiky a boli za tento úspech finančne ocenení.

	Výška finančnej odmeny pre jedného hokejistu a hlavného trénera hokejovej reprezentácie sa navrhuje v sume 300 tis. Sk a pre ostatných členov realizačného tímu po 150 tis. Sk na osobu. Celková suma pri počte 26 hráčov a 10 členov realizačného tímu  predstavuje 9 450 tis. Sk.

	Súčasne sa navrhuje vyčleniť sumu 1 mil. Sk na podporu prípravy mladých hokejových talentov.

	Finančné prostriedky sa navrhujú uvoľniť alternatívne:

1)	z účelových prostriedkov schválených v prílohe č. 6 zákona NR SR č. 586/2001 Z. z. o štátnom rozpočte na rok 2002 určených na štátnu športovú reprezentáciu (účasť na letnej olympiáde). V zmysle § 3 ods. 1 cit. Zákona je vláda SR splnomocnená upraviť záväzné ukazovatele štátneho rozpočtu . Podľa tohto splnomocnenia, je možné vyčleniť z uvedených prostriedkov sumu 9 450 tis. Sk na finančné ocenenie hokejovej reprezentácie a 1 mil. Sk v rámci kapitoly MŠ SR na podporu hokejových talentov, 

2)	ďalšou možnosťou je použitie rezervy Všeobecnej pokladničnej správy na Celoslovenský informačný systém GOVNET-KASROŠ, pokiaľ sa projekt v roku 2002 nebude realizovať v zamýšľanom rozsahu 704,4 mil. Sk.